section_heading: Osnivanje kluba
paragraph_text: Tradicija futsal reprezentacije Sveučilišta u Splitu duga je koliko i sport na samom sveučilištu, tako da se objektivno može kazati da su u temeljima AFC Universitas ugrađeni svi oni koji su u razdoblju od 20-ak godina razvijali splitski sveučilišni futsal na bilo koji način. Ideja osnivanja kluba godinama se razvijala u Splitskom sveučilišnom sportskom savezu (UniSport ST) - koji skrbi o sportu na Sveučilištu u Splitu te nastupima sveučilišnih reprezentacija - posebno s obzirom na rezultate koji su redovito postizani na nacionalnim i međunarodnim studentskim natjecanjima (UniSport Finals, Europska sveučilišna prvenstva, Europske sveučilišne igre).